CELEX: 32016D2059
Language: bg
Date: 2016-11-23 00:00:00
Title: Решение за изпълнение (ЕС, Евратом) 2016/2059 на Комисията от 23 ноември 2016 година за изменение на Решение 90/177/Евратом, ЕИО за разрешаване на Белгия да не отчита някои категории сделки и да използва някои приблизителни разчети при изчисляването на базата за собствените ресурси от ДДС (нотифицирано под номер С(2016) 7398)

25.11.2016   
               
               
                  BG
               
               
                  Официален вестник на Европейския съюз
               
               
                  L 319/40
               
            РЕШЕНИЕ ЗА ИЗПЪЛНЕНИЕ (ЕС, Евратом) 2016/2059 НА КОМИСИЯТА
      от 23 ноември 2016 година
      за изменение на Решение 90/177/Евратом, ЕИО за разрешаване на Белгия да не отчита някои категории сделки и да използва някои приблизителни разчети при изчисляването на базата за собствените ресурси от ДДС
      
         
            (нотифицирано под номер С(2016) 7398)
         
      
      (само текстовете на нидерландски и на френски език са автентични)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Договора за създаване на Европейската общност за атомна енергия,
      като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
      след консултации с Консултативния комитет по собствените ресурси,
      като има предвид, че:
      
                  (1)
               
               
                  Съгласно член 370 от Директива 2006/112/ЕО на Съвета (2) Белгия може, в съответствие с условията, прилагани в тази държава членка на 1 януари 1978 г., да продължи да облага с данък сделките, изброени в приложение X, част А. По силата на член 371 от същата директива Белгия може, в съответствие с условията, прилагани в тази държава членка на 1 януари 1978 г., да продължи да освобождава от данък сделките, изброени в приложение X, част Б. Тези сделки трябва да бъдат взети предвид при определянето на базата за собствените ресурси от ДДС.
               
            
                  (2)
               
               
                  С Решение 90/177/Евратом, ЕИО на Комисията (3) се разрешава на Белгия да използва приблизителни разчети за сделките, посочени в точки 1 и 4 от приложение X, част А, и за сделките, посочени в точки 2 и 9 от приложение X, част Б към Директива 2006/112/ЕО.
               
            
                  (3)
               
               
                  В писмото си от 27 април 2016 г. (4) Белгия поиска да бъдат оттеглени нейните разрешения за изчисляването на нейната база за собствените ресурси от ДДС за сделките, посочени в точка 4 от приложение X, част А и точка 2 от приложение X, част Б към Директива 2006/112/ЕО, тъй като тези разрешения вече не са необходими поради промени в националното законодателство, породили действие съответно на 1 май и 1 януари 2014 г. Белгия поиска също така нови разрешения да използва приблизителни разчети при изчисляването на базата си за собствените ресурси от ДДС за сделките, посочени в точки 11 и 12 от приложение X, част Б към Директива 2006/112/ЕО, тъй като не са налични точни данни. Двете предишни разрешения следва да бъдат оттеглени, а двете нови разрешения следва да бъдат предоставени съгласно искането на Белгия.
               
            
                  (4)
               
               
                  В писмото си от 27 април 2016 г. (5) Белгия поиска разрешение да използва фиксиран процент от междинната база при изчисляването на базата си за собствените ресурси от ДДС за сделките, посочени в точка 1 от приложение X, част А. Белгия поиска също да допълни своя фиксиран процент от междинната база при изчисляването на базата си за собствените ресурси от ДДС за сделките, посочени в точка 9 от приложение X, част Б, поради добавянето на компонент. Белгия доказа, че историческите проценти са останали стабилни във времето. Поради това на Белгия следва да се разреши да изчислява базата за собствените ресурси от ДДС, като използва фиксирани проценти в съответствие с искането в нейното писмо.
               
            
                  (5)
               
               
                  От съображения за прозрачност и правна сигурност е целесъобразно прилагането на разрешенията да бъде ограничено във времето.
               
            
                  (6)
               
               
                  Поради това е целесъобразно Решение 90/177/Евратом, ЕИО на Комисията да бъде изменено по съответния начин,
               
            ПРИЕ НАСТОЯЩОТО РЕШЕНИЕ:
      Член 1
      Решение 90/177/Евратом, ЕИО се изменя, както следва:
      
                  1)
               
               
                  Член 2, точки 1 и 2 се отменят;
               
            
                  2)
               
               
                  В член 2 се вмъква следната точка 5:
                  
                              „5.
                           
                           
                              Доставката, модификацията, ремонта, поддръжката, чартирането и наемането на въздухоплавателни средства, използвани от държавни институции, включително на оборудването, вложено или използвано в тези въздухоплавателни средства (приложение X, част Б, точка 11 към Директива 2006/112/ЕО на Съвета (*1))
                           
                        
                     (*1)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).“;"
						
               
            
                  3)
               
               
                  В член 2 се вмъква следната точка 6:
                  
                              „6.
                           
                           
                              Доставката, модификацията, ремонта, поддръжката, фрахтоването и наемането на бойни кораби (приложение X, част Б, точка 12 към Директива 2006/112/ЕО)“;
                           
                        
            
                  4)
               
               
                  Член 2а се заменя със следното:
                  „Член 2а
                  Чрез дерогация от член 2, параграф 4 от настоящото решение, за целите на изчисляването на базата за собствените ресурси от ДДС от 1 януари 2014 г. до 31 декември 2015 г. на Белгия се разрешава да използва 0,21 % от междинната база за някои сделки, посочени в точка 9 от приложение X, част Б (сгради и земя за строеж, продавани самостоятелно) към Директива 2006/112/ЕО, и за целите на изчисляването на базата за собствените ресурси от ДДС от 1 януари 2016 г. до 31 декември 2020 г. на Белгия се разрешава да използва 0,45 % от междинната база за сделките, посочени в точка 9 от приложение X, част Б (сгради и земя за строеж) към Директива 2006/112/ЕО“;
               
            
                  5)
               
               
                  Вмъква се следният член 2б:
                  „Член 2б
                  За целите на изчисляването на базата за собствените ресурси от ДДС от 1 януари 2016 г. до 31 декември 2020 г. на Белгия се разрешава да използва – 0,02 % от междинната база за сделките, посочени в точка 1 от приложение X, част А (зъботехници) към Директива 2006/112/ЕО.“
               
            Член 2
      Адресат на настоящото решение е Кралство Белгия.
      
         Съставено в Брюксел на 23 ноември 2016 година.
         
            
               За Комисията
            
            Кристалина ГЕОРГИЕВА
            
               Заместник-председател
            
         
      
      
         (1)  ОВ L 155, 7.6.1989 г., стр. 9.
      
         (2)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
      
         (3)  Решение 90/177/Евратом, ЕИО на Комисията от 23 март 1990 г. за разрешаване на Белгия да не отчита някои категории сделки и да използва някои приблизителни разчети при изчисляването на базата за собствените ресурси от ДДС (ОВ L 99, 19.4.1990 г., стр. 24).
      
         (4)  Ares(2016)2001157.
      
         (5)  Ares(2016)2001351.